苏轼
京师哭任遵圣
十年不还乡，儿女日夜长。
岂惟催老大，渐复成凋丧。
每闻耆旧亡，涕泫声辄放。
老任况奇逸，先子推辈行。
文章小得誉，诗语尤清壮。
吏能复所长，谈笑万夫上。
自喜作剧县，偏工破豪党。
奋髯走猾吏，嚼齿对奸将。
哀哉命不偶，每以才得谤。
竟使落穷山，青衫就黄壤。
宦游久不乐，江海永相望。
退耕本就君，时节相劳饷。
此怀今不遂，归见累累葬。
望哭国西门，落日衔千嶂。
平生惟一子，抱负珠在掌。
见之龆龀中，已有食牛量。
他年如入洛，生死一相访。
惟有王浚冲，心知中散状。